정조 10년
丙午八月三十日卯時。上御誠正閣。大臣備局堂上引見入侍時。左議政李福源。右議政金熤。行兵曹判書李命植。左參贊金魯鎭。右參贊李在協。行戶曹判書鄭一祥。行司直鄭昌聖。行副司直李性源。吏曹判書兪彦鎬。行副司直徐有隣。刑曹判書金履素。行副司直徐有慶。禮曹判書李在簡。行副司直李柱國。漢城左尹徐有大。行都承旨沈豐之。刑曹參判金思穆。校理金履翼。右副承旨徐瀅修。假注書金祖淳。事變假注書朴瑞源。記事官李崑秀尹行任。以次進伏訖。福源等進前曰。日氣猝寒。無異冬序。此時聖體。若何。上曰。一樣矣。福源等曰。王大妃殿氣候。何如。上曰。一樣矣。福源等曰。惠慶宮氣候。何如。上曰。一樣矣。福源曰。朝氣甚冷。窓戶暫閉。何如。上曰。今日豈寒乎。予則不覺其冷也。福源曰。臣昏謬顚錯。致煩聖敎。屢犯瀆撓之罪。惶悚無地矣。上曰。過矣。至於第二番事。則尤非可引之端矣。熤曰。議薦事。豈獨左相之有失。臣亦有昏憒不察之罪矣。上曰。議薦事。果是卿等之做錯矣。福源曰。嶺伯。雖與廟薦有異。而備望擬送。已成近例。則未及致察者。皆是臣昏矇之罪矣。上曰。新除嶺伯。雖謂之非。此莫可未爲過當。而旣曰廟薦。則只薦首望一人者。有傷體格。故果有警飭之擧矣。上曰。廟謨。陳之。福源曰。領相之病。尙未差可。臣當以別迎慰使進去矣。上曰。然則。何當下直耶。福源曰。聞明日是奎章閣大奉審云。故明日入參奉審。仍卽下直計矣。上曰。勅行再明則似當早到郊館矣。福源曰。然矣。福源曰。此慶尙右兵使金廷遇狀啓也。以爲前因忠淸兵使具世勣文移。發送褊裨於沿路各烽臺。約日燃火。以驗其相應。則各烽相距。皆不甚遠。而草溪陜川之間。最爲闊遠。且多峰巒之遮隔。今於草陝兩烽之間。別設一烽。俾無闕瞭之弊事。諸令廟堂稟旨。分付矣。日前以嶺南烽路事。自備局發闕査問。此狀啓。似出於査問未到之前也。不過兩帥臣往復之事。又無諸守令論責之擧。則本不宜煩聞朝廷。至於烽臺新設。事係不輕。而帥臣旣未躬審形便地名。亦無指的爲說。遽然陳請。極涉疏率。所請烽臺事。置之。該兵使。從重推考。何如。上曰。依爲之。出擧條福源曰。今番出來咨文。爲三度。而月食事。奉上諭事。自北京禮部出來。勅使時通官差送事。自盛京禮部出來矣。月食事。例於過食後。回咨奉上諭事。已悉於月前回咨。且當具表稱謝。不必更爲回咨。通官差送事。彼旣知會。不可無答。令槐院撰出回咨。依例順付節行。以爲傳致盛京之地。何如。上曰。依爲之。出擧條上曰。領相之病。近日則加減。何如云耶。福源曰。以錄事往復。故未得詳知。大抵一樣云矣。熤曰。臣則往見矣。鍼灸雖停。大勢尙爾。卒難起動矣。命相曰。今番館所動駕時。以何營軍兵隨駕。何營軍兵留陣。而禁軍及步軍。幾番幾哨磨練乎。敢稟。上曰。御營廳隨駕。留陣置之。禁軍以入直磨鍊。可也。出擧條命植曰。然則禁軍以入直一番爲之乎。上曰。唯。命植曰。送勅動駕時軍兵。竝依迎勅例擧行矣。今番亦依此磨鍊乎。敢稟。上曰。臨時更稟。可也。出擧條命植曰。迎勅時別雲劍受點人。連爲仍用於館所擧動時及送勅時矣。今亦依此擧行乎。敢稟。上曰。依爲之。出擧條命植曰。在前迎送勅動駕時。例有斥堠伏兵。而甲辰年則置之矣。今番則何以爲之乎。敢稟。上曰。今番亦爲置之。可也。出擧條命植曰。戎服時勿論靑天翼白天翼。竝用黑水靴子事。已有筵敎。而近來侍衛諸臣。或着黑水靴子。或着白水靴子。別無定規。今番迎勅擧動時。則以何色磨鍊乎。上曰。御將進前。卿等所着。卽何色乎。柱國曰。如以別雲劍侍衛。則雖用白色。陣上進去時。則皆着靑色矣。上曰。近來事。一人倡之。百人效之。此必救卿等所着。而然何以定制。則爲宜耶。若嚴禁白色。則前日之造置者。皆將無故棄之。姑令着其所有者。則又果何如耶。熤曰。此係服色。不可無一定之制矣。上曰。然則白靴。本非古制。此後雖將臣。竝着黑色水靴子。可矣。命植曰。迎勅動駕時。御將當以後廂落留。勅使離發後。始乃罷陣。而若待標信祗受。則恐致遲滯。不可及於入闕時矣。上曰。然則標信。預先祗受。到當解嚴處解嚴。仍爲隨入。好矣。命植曰。今此迎勅動駕時。兵曹郞廳。差役甚多。分排不得。前日次對時。至有分郞廳通差之請矣。聞郞廳二員。方見差於差備官云。事甚掣礙。且是前例所無。竝令吏曹付標。改啓下。何如。上曰。已經習儀。本職改差。令該曹口傳差出。可也。出擧條性源曰。勅使入闕時。儀衛凡百之落後及隨入。各有處所。今番亦不可不預爲稟定矣。上曰。一依甲辰例爲之。可矣。性源曰。今番支勅。別無他難處之事。而但飯俸一節。甚可悶矣。上曰。飯俸。豈不以生物給之乎。性源曰。此固然矣。而如茶啖之屬。今番則旣無綵花之悅服者。所見似必埋沒矣。上曰。雖然。不可以此。增加無於例之物矣。有隣曰。慶尙道新寧幼學許鉉等上言批旨有。有司堂上登對稟處之命矣。取見其上言。則以爲。柒谷府。有山倉平倉。山倉卽無耗之餉穀也。平倉卽有耗之還上也。新寧之民。春受餉還。秋納山倉。而本縣距山倉。遠爲一百五六十里。近或爲八九十里。受來輸納之際。行役之勞苦。糜費之許多。大爲民弊。一境騷然。今以新寧當納山倉之穀。劃給於柒谷之民。減其耗而待秋還納於山倉。以柒谷平倉之還。移給於新寧之民。使之備其耗而輸納於新寧之倉。則此不過相換。而實爲兩便之道。特蒙變通之恩。以解抑菀之民情云矣。事實果如此。則以近民而納山倉。以遠民而納平倉。又以耗條存減。一其勞逸。國穀無虧損之嘆。道里有均平之惠。事同相換。計出兩便。而餉穀事體。不輕而重。遠外形便。有難料度。令本道道臣。詳探民情。酌量事勢。論理狀聞後。更爲稟處。何如。上曰。依爲之。出擧條上曰。近來回啓積滯。可悶。而有司堂上。姑未遑暇。諸道狀本。竝爲分排於諸堂。以爲一一回啓之地。好矣。福源曰。雖非特令回啓者。凡係合當覆奏之事。一竝分屬諸堂乎。上曰。唯。有隣曰。龍虎營改建之役。今纔訖工。看役將校。例有論賞之事。而取考前例。則二人陞資。一人邊將除授。承傳矣。今番亦當有似此分等。施賞之擧。而事係恩典。不敢擅便。故敢此仰達。何以爲之乎。上曰。自本曹。草記稟處。好矣。一祥曰。延勅時館所近處軍幕。雖有勿設之敎。而慕華峴大路四通處。難以遮隔。且下隷輩。無可隱避之所。而司饔院熟設幕。亦不可不設給矣。上曰。然則與軍色郞廳。相議爲之。可矣。在簡曰。迎勅儀註。大臣出去時。當齎送。而誰當持去乎。上曰。都承旨當持往矣。在簡曰。日前孝烈覆啓中二度。施以次等之典事。判下矣。次等之典。卽是贈職或給復。而今此湖西之閔檜年。海西之張性和。俱是士族。以贈職擧行。何如。上曰。依爲之。出擧條上曰。黃海兵使査啓。何當上來耶。海伯不得已有拿處之命。而方待査啓。尙未出場。海西事。誠可悶矣。熤曰。海伯旣在待勘中。雖使支過。回勅威令。似當不行矣。上曰。與受之際。錢貨若不見捉。則該吏之罪。似不至於一律矣。熤曰。以狀啓觀之。則似未及與受矣。有隣性源等曰。狀啓以爲。通事則欲得紬木之屬。而紬木則猝難辦得。不得已以錢和買之際。見捉云。與受則似未爲之矣。上曰。此則禁物見捉。故不得不如是。而至若飯俸之屬。自下私買者。顧何必嚴禁耶。大抵此事。不特下輩所爲。守令亦必無不知之理矣。熤曰。爲守令者。豈有是理乎。似是下輩之所爲矣。上曰。守令若能操切。則下輩。豈敢作此等事乎。熤曰。廟基看審已久。而每登筵席。忘未提達矣。上曰。廟基。果何如。熤曰。與景慕宮密邇。旣合於神理人情。且以凡眼觀之。亦極穩吉矣。上曰。案對。何如。熤曰。案對亦好矣。上曰。其家。方使何人入處乎。福源曰。聞是營門將校矣。上曰。御將知之乎。柱國曰。都監將校。不知何人。而本營將校則金希一爲名者。率家屬入處矣。熤曰。庭際蟠松。雖非緊關廟所者。然亦甚稀貴之物矣。上曰。廟基雖已定置。年事如此。明春營建。未知何以經紀。此實可悶也。命諸臣先退。又命行司直鄭昌聖。慶尙監司金尙集進前。福源等。以次退出。昌聖尙集進伏。上謂昌聖曰。舊嶺伯之病。卿以爲決難發巡。故不得已變通矣。今聞發巡有日。卿之所奏。得非過實乎。昌聖曰。日前見抵臣私書。則以爲發巡數日。神氣稍勝云。而伊時則病勢。果無起動之望。故臣亦據實仰對矣。嶺南民事。大抵穴農。故一坪之內。災實懸殊。而統以論之。謂之歉歲則可。而謂之殺年則大不可也。且聞當賑之邑。初以三十餘邑料量矣。追探民情。且問邑家。則目下騷動。只爲身布之代捧。還上之停退。而作此希覬煩聒之擧。實則不至於遑遑。綽略設賑。則當不過十餘邑云矣。上曰。其病。本不大段。而卿過於私情而然耶。昌聖曰。向也添重之報。今者差勝之云。臣皆信其書辭而已。豈敢以私掩公乎。上曰。卿則退去。昌聖退出。上謂尙集曰。嶺南。賴卿往鎭。可謂得人。而自卿陞資之後。無由處於近密之地。故旣不得頻頻相見。今又遠出。深庸悵然。在卿亦可便休。但今災荒溢目。民事關心。還切悶念也。尙集曰。今當辭陛。區區戀結之忱。自倍於他時矣。藩任。非不榮美。第物衆地大之處。又當災年。臣之犬馬之齒。亦已老矣。不知將何以堪承也。至於設賑一事。當初三十餘邑云者。雖似過多。其所謂十餘云者。亦安知端的耶。臣非不欲早夜憧憧。隨事殫竭。以效萬一。而以臣衰老昏劣。恐難以對掦聖明委畀之意矣。上曰。年前河東事以後。驛騷之民情。亦難保其妥帖。卿今下去。必以鎭安二字。點着心頭。凡係譏詗等事。切勿輕易爲之。可也。尙集曰。荒年場市之間。不可全廢譏詗矣。上曰。此則然矣。竊發之徒。無時無之。則非欲令一切廢却。顧慮其擾動民心故耳。鎭安民情。不在於蠲布停還之區區節目間事。必以懍柔撫摩之道。爲之主宰。然後庶有其數。卿須體予惓惓之意也。人或以卿爲寬厚之人。予則恐卿太猛於爲治。故如是縷縷耳。仍命退去。尙集退出。命退承史。方以次還復位。瑞源足重。顚於席者再。瀅修曰。事變假注書朴瑞源。出入之際。擧措多錯。揆以筵體。不可無警。推考。何如。上曰。依爲之。出擧條承史仍退出。